Indicele de referință al Bursei de Valori București a atins la închiderea de vineri un nou record istoric de 17.292,1 puncte, în creștere cu 0,27% față de închiderea de joi. Precedentul record fusese stabilit în 8 aprilie cu 17.251,5 puncte. Creșterea de la începutul anului a principalului indice al BVB este de 12,5%.
Toţi indicii BVB au închis pe verde, de la 0,31% pe ROTX, dezvoltat de BVB în colaborare cu Bursa de la Viena, la 0,68% pentru BET-FI, unde sunt incluse fostele SIF-uri şi Fondul Proprietatea. BET este pe plus cu 12,5% de la începutul anului încoace.
Cu un avans de 3,7%, MedLife a avut cea mai ridicată dinamică din structura indicelui principal, urmat de Electrica (1%), Romgaz (0,9%) şi Fondul Proprietatea (0,8%). Sphera Franchise s-a depreciat cu 1,2%, TeraPlast cu 0,9% şi Transport Trade Services cu 0,8%. Cele mai tranzacţionate acţiuni au fost Hidroelectrica, OMV Petrom şi Banca Transilvania.
Noi recorduri și la bursele din Europa
Bursele europene au închis în creștere, atingând noi niveluri record, evoluția lor pozitivă continuând până la sfârșitul săptămânii, transmite Reuters.
Indicele paneuropean Stoxx 600 a crescut cu 0,8%. Acțiunile miniere și cele ale companiilor de utilități au condus câștigurile și au crescut cu 1,3%, respectiv cu 1,5%., scrie News.ro
Toate bursele majore au fost în teritoriu pozitiv, iar indicii Stoxx 600, precum și Dax din Germania, CAC 40 din Franța și FTSE 100 din Regatul Unit au înregistrat noi recorduri. ”Pentru acțiuni, ne uităm spre viitor, cred. În general, investitorii văd un viitor mai strălucit pentru piețele europene și reflectă acest lucru acum”, a declarat vineri Daniel Morris, strateg șef de piață la BNP Paribas Asset Management, pentru CNBC.
Economia Regatului Unit a ieșit dintr-o recesiune, arată datele despre produsul intern brut din primul trimestru, publicate vineri. PIB-ul a crescut cu 0,6% față de ultimele trei luni – peste estimarea de 0,4%. Marea Britanie a intrat într-o recesiune superficială în a doua jumătate a anului 2023. Bursele asiatice, precum și cea din Statele Unite au avut la rândul lor, vineri, evoluții pozitive.
***